Skok oor video van ‘rasaanval’ teen pizza-man‘n Skermskoot uit die video. Die video is sedertdien wyd op sosiale media gedeel. Op die video kan gesien word hoe die Debonairs-afleweraar op sy motorfiets langs ŉ motor by ŉ verkeerslig wag. Die bestuurder van die motor sê in kru taal aan sy passasier dat hy die man van sy motorfiets gaan afstamp omdat hy swak bestuur. Die motoris gebruik ook die k-woord in die video. Debonairs het sedertdien in ŉ verklaring die voorval bevestig en gesê die voorval het in Port Elizabeth gebeur. “Ons is woedend oor die voorval en veroordeel alle vorme van rassisme ten sterkste,” het ’n woordvoerder van die kitskos-kettinggroep gesê. “Sodra ons die feite met die betrokke tak uitgeklaar het, sal ons ’n klag teen die bestuurder van die motor aanhangig maak.” Debonairs het ook gesê die motorfietsbestuurder is nie ernstig beseer nie. Intussen het talle sosialemediagebruikers hulle skok oor die voorval uitgespreek. Athol Trollip, die DA se provinsiale leier in die Oos-Kaap, het ook die voorval op Twitter veroordeel. Volgens ‘n woordvoerder van Trollip se kantoor sal hy aanklagte van crimen injuria en aanranding met die doel om ernstig te beseer omstreeks 11:00 by die Humewood-polisiestasie aanhangig maak. Hy het die motorfietsryer as Omoese Acboriyede geïdentifiseer, maar gesê die identiteit van die motoris is nog nie bekend gemaak nie. Die video bevat uiters kru taal en die k-woord word gebruik. Dit is nie vir sensitiewe kykers bedoel nie en diskresie word aanbeveel.